open-index/open-wikipedia-markdown huggingface dataset:
כלורפרומאזין

**כלורפרומאזין** (**Chlorpromazine**) היא תרופה אנטי-פסיכוטית טיפוסית ממשפחת הפנותיאזינים והתרופה האנטי-פסיכוטית הראשונה שהתגלתה. התרופה משווקת בישראל תחת השם **טרוקטיל**.

## היסטוריה
התרופה שווקה לראשונה בשנת 1952. התרופה, שפותחה במקור כחומר הרדמה לשימוש בניתוחים, נוסתה לראשונה על חולים פסיכיאטריים במחלקות אשפוז שונות בעקבות השפעתה המרדימה החזקה. באותה התקופה התרופה היוותה תחליף חדשני ללובוטומיה, ואף כונתה מספר פעמים בשם "לובוטומיה פרמקולוגית" - הניסויים שנערכו בכלורפרומאזין הראו שהשפעתו על המטופלים נשלטת יותר וספציפית יותר לתסמינים הפסיכוטיים מזו של הלובוטומיה, תוך שמירה על האפקט המרדים החזק המבוקש. באותה התקופה המנגנונים הנוירוכימיים שמעורבים בפעולתה של התרופה לא היו ברורים לחלוטין, אך מאז נערכו מחקרים וניסויים רבים בתחומי הביוכימיה והפרמקולוגיה שהובילו להבנה מלאה יותר של פעולת התרופה.

גילויו של הכלורפרומאזין והמיפוי של השפעותיו המרגיעות הובילו לירידה משמעותית בשימוש בקשירה, בבידוד ובהרדמה של מטופלים פסיכיאטריים פסיכוטיים ואלימים. התרופה פתחה אפיק מחקר חדש שהוביל בתורו לפיתוחן של תרופות אנטי-פסיכוטיות חדשות ושל תרופות נוספות מתחום הפסיכיאטריה כדוגמת התרופות נוגדות הדיכאון. גם חסרונן העיקרי של התרופות האנטי-פסיכוטיות, תופעות הלוואי הרבות שכרוכות בהן, הוטב עם פיתוחן של תרופות אנטי-פסיכוטיות טיפוסיות חדשות ולאחר מכן גם של התרופות האנטי-פסיכוטיות הלא-טיפוסיות כדוגמת קלוזאפין, התרופה הלא-טיפוסית הראשונה, וקוואטיאפין.

## שימושים רפואיים
התרופה משמשת בעיקר לטיפול בסכיזופרניה ובמחלות נפש אחרות המלוות בפסיכוזה. לעיתים התרופה משמשת גם לטיפול במאניה, בהפרעה דו-קוטבית ובשיטיון. במקרים נדירים יותר התרופה עשויה לשמש גם לטיפול באגרסיביות, בהיפראקטיביות, בבחילות והקאות, בשיהוקים כרוניים ובהפרעות חרדה.

## תופעות לוואי
תופעות הלוואי השכיחות ביותר של התרופה כוללות ישנוניות, עלייה במשקל, הפרעה בתפקוד המיני, טשטוש ראייה, סחרחורות, סינקופה, רעד ותנועות לא-רצוניות. במקרים נדירים עלולה להופיע צהבת, תסמונת ארנב או הפרעה בספירת הדם בעקבות שימוש ממושך בכלורפרומאזין.

## קישורים חיצוניים

* 

## הערות שוליים

קטגוריה:תרופות אנטי-פסיכוטיות טיפוסיות
קטגוריה:תרופות לפי א'-ב'
דגל קסטיליה ולאון

**דגל קסטיליה ולאון** הוא הדגל הרשמי של הקהילה האוטונומית הספרדית קסטיליה ולאון. הדגל הוא כרזת שלט האצולה של קסטיליה ולאון אשר מחולק לארבעה רבעים: הרבעים הראשון והרביעי מציגים את סמל קסטיליה - טירה צבועה בזהב עם רקע אדום; ואילו הרבעים השני והשלישי מציגים את סמל לאון - אריה סגול על רקע לבן מוכתר בזהב.

סמל האריה הוא סמלו של אלפונסו השביעי, מלך לאון אשר הוכתר למלך קסטיליה ולאון בשנת 1126 ואילו סמל הטירה הוא סמלו של נכדו אלפונסו השמיני, מלך קסטיליה. בשנת 1230 איחד המלך פרדיננד השלישי את שתי הממלכות וחילק את שלט האצולה שלו בסמלי שתי הממלכות.

בשנת 1983 הוכרז הדגל כדגל הרשמי של הקהילה האוטונומית קסטיליה ולאון.

## ראו גם
* סמל קסטיליה ולאון

## קישורים חיצוניים

* 
*הדגל, הסמל ושלט האצולה של קסטיליה ולאון באתר החונטה של קסטיליה וליאון 

קסטיליה
קטגוריה:קסטיליה ולאון
קסטיליה ולאון
קסטיליה ולאון
נודנס

**נודנס** (**Nodens** או **Nudens**) או **נודונס** (**Nodons**) הוא אל הבריאות, הים, הציד והכלבים במיתולוגיה הקלטית.

פולחנו היה נפוץ בבריטניה הקדומה ומקדשו העיקרי שנתגלה היה בפארק לידני שבגלוסטרשייר.

במהלך מפגש התרבויות בין התרבות הקלטית והתרבות הרומית זוהה נוסדנס עם האלים מרס, מרקוריוס, נפטון וסילוואנוס מהמיתולוגיה הרומית.

לימים התגלגלה דמותו לדמות האלים נואדה מהמיתולוגיה האירית ונוד מהמיתולוגיה הוולשית.

## המתחם המקודש בפארק לידני
בפארק לידני התגלה מתחם הכולל מבנה מקדש שאורכו 72 מטרים ורוחבו 54 מטרים. במרכז המתחם המקודש היה חדר מרכזי שמידותיו 29 מטרים על 49.5 מטרים, שבחלקו הצפון-מערבי שלושה חדרונים. חדרונים אלה נועדו ככל הנראה כמקום בו ישנו עולי הרגל על מנת לקבל מסרים מהאל בחלומותיהם. רצפת פסיפס שהוקמה במרכז החדר המקודש מתארת דולפינים, דגים ומפלצות ים. רצפה זו הוקמה במהלך המאה הרביעית על ידי טיוטס פלאוויוס סניליס.

המתחם נבנה בשנת 364 ופעל ככל הנראה עד אמצע המאה החמישית. מיקום המתחם נבחר מאחר שממנו ניתן לראות את הבדלי הגאות והשפל הניכרים הקיימים באזור.

המתחם נחקר במהלך שנות ה-20 של המאה ה-20 על ידי סר מורטימר ווילר. בחפירות הארכאולוגיות אלה התגלו מספר כתובות המוקדשות לאל נודנס, ובחלקן מזהות אותו עם אלים מהפנתאון הרומי.

פסלי האל ותבליטי הברונזה שהתגלו במתחם מתארים את האל נודנס כאל ים, שסביבו דייגים וטריטונה. כמו כן התגלו פסלי כלבים מברונזה, כאשר לאחד הכלבים פני אדם. ככל הנראה הכלבים סימלו את הבריאות, מאחר שבאותה תקופה האמינו שהכלב המלקק את פצעיו יכול לרפא אותם בליקוקו.

במתחם התגלו למעלה מ-320 סיכות, 300 טבעות ו-8,000 מטבעות המעידים על מרכזיות וחשיבות המתחם.

## מתחמים נוספים
פסלו של האל התגלה בלנקשייר בשנת 1718 - דבר המעיד קיומו של מקדש באזור זה. כתובות נוספות המוקדשות לאל התגלו בוינדולאנדה שבחומת אדריאנוס.

כתובת המוקדשת לנודנס התגלתה גם בגאליה וגם במיינץ שבגרמניה.

## קישורים חיצוניים

## הערות שוליים

קטגוריה:אלים בריטיים וגאליים קדומים
קטגוריה:אלי בריאות
קטגוריה:אלי ים ונהר
קטגוריה:אלי ציד
סאטיאדה

**סָאטִיאַדַה** (באנגלית: **Satiada**) או **סָטַאדַה** (באנגלית: **Sattada**) הייתה אלה במיתולוגיה הקלטית שפולחנה היה נפוץ בבריטניה בתקופה הרומית.

מזבח המוקדש לאלה התגלה בוִינִדוֹלַאנְדַה (Vindolanda) (צ'סטרהולם של ימינו). הכתובת מציינת כי המזבח הוקדש לאלה על ידי שבט הטֶקְסְטוֹוֵרְדִי (Textoverdi) - שבט מקומי שהתגורר במקום.

## קישורים חיצוניים
*כתובת לכבוד האלה סאטיאדה שהתגלתה בוינדונלדה (צ'סטרהולם של ימינו)

קטגוריה:אלים בריטיים וגאליים קדומים
קטגוריה:אלים קלטיים
מפלגת פועלים סוציאליסטית עברית

**מפלגת פועלים סוציאליסטית עברית** (בר"ת: **מפס"ע**, לעיתים **מפ"ס**) הייתה מפלגת פועלים קומוניסטית ארץ ישראלית שפעלה בין השנים 1919–1921.

## היסטוריה
ב-1919 התאחד האגף הימני של פועלי ציון עם הבלתי מפלגתיים לשם יצירת אחדות העבודה. האגף השמאלי של פועלי ציון התפלג למרכסיסטים מתונים יחסית שיצרו את פועלי ציון שמאל, ואילו החלק שנטה לקומוניזם הקים את **מפלגת הפועלים הסוציאליסטית** (מפ"ס) ששינתה את שמה כצעד של התקרבות לציונות ל**מפלגת פועלים סוציאליסטית עברית**. 

המפלגה, בראשה עמדו יעקב מאירסון ("בן מאיר"), זאב אברבוך ("דניאל") ואברהם ריבוצקי, פעלה בעיקר בערים יפו, תל אביב וחיפה. רבים מ-400 חברי "ועד פועלי הרכבת" היהודים עם הקמת ההסתדרות הכללית היו חברי המפלגה. כמו כן ארגנה המפלגה איגודים מקצועיים כגון "אגודת הנגרים" ו"אגודת החייטים" ביפו. המפלגה הייתה בראשיתה ציונית ואף שלחה צירים לקונגרס הציוני במסגרת "הברית העולמית של פועלי ציון" והשתתפה בוועידת הייסוד של ההסתדרות הכללית ב-1920, בה זכתה ל-7% מהצירים. 

חרף הסתייגותה של המפלגה מפעילות ציונית במסגרת התאחדויות הפועלים שלה, הרי שדווקא צעדת אחד במאי של פעיליה ב-1921 ביפו נתפשה כקריאת תגר ציונית והייתה אחד האירועים שהצית פרעות ביהודים על ידי ערבים - פרעות תרפ"א. תקרית זו גרמה לראשי המפלגה להסתייגות גלויה מהציונות. המפלגה התפרקה וחבריה התפצלו בין המפלגה הקומוניסטית הפלסטינית (קפ"פ) והמפלגה הקומוניסטית של פלשתינה (פק"פ) ששתיהן נאבקו זו בזו על חברות בקומינטרן, האיגוד הבינלאומי של המפלגות הקומוניסטיות. ב-1923 התאחדו המפלגות תחת השם פק"פ, ובשנת 1924 הצטרפה מפלגה זו לקומינטרן והחלה לפעול לפי הנחיות ממוסקבה.

## לקריאה נוספת
*ג"ז ישראלי, **מפ"ס-פ.ק.פ-מק"י**, קורות המפלגה הקומוניסטית בישראל, תל אביב: הוצאת עם עובד, תשי"ג.

## קישורים חיצוניים
* 

קטגוריה:מפלגות ביישוב
קטגוריה:מפלגות קומוניסטיות בישראל וביישוב
קטגוריה:ציונות סוציאליסטית
קטגוריה:קומוניזם בישראל
העולם מראשיתו ועד ימינו

ממוזער|שמאל|כריכת הגרסה האיטלקית
ממוזער|למטה|האנציקלופדיה "העולם מראשיתו ועד ימינו"
ממוזער|למטה|האנציקלופדיה "העולם מראשיתו ועד ימינו"
**העולם מראשיתו ועד ימינו** הוא שמה של אנציקלופדיה מצוירת לנוער שיצאה לאור בישראל בהוצאת מסדה בשנת 1965.

בדומה לאנציקלופדיה עולם התרבות, העולם מראשיתו ועד ימינו היא תרגום של האנציקלופדיה האיטלקית CAPIRE של הוצאת האחים פאברי האיטלקית בעריכת ג'ובאני פאברי בשנים 1963–1977.

## פורמט
במקור האיטלקי נמכרה האנציקלופדיה CAPIRE כחוברות שנאגדו לאנציקלופדיה אחת, כאשר כריכות החוברות נאגדו לאנציקלופדיה היסטורית בשלושה כרכים והחוברות עצמן לשנים עשר כרכים בנושאי תרבות. בישראל נמכרה האנציקלופדיה CAPIRE תחילה כחוברות בשם עולם התרבות שנאגדו לשני כותרים שונים של אנציקלופדיה הכריכות שעסקו היסטוריה כאנציקלופדיה בשם "העולם מראשיתו ועד ימינו" וגוף החוברות שנושאם תרבות כאנציקלופדיה בשם "עולם התרבות".

## חלוקה היסטורית ומבנה
העולם מראשיתו ועד ימינו מחולקת לשלושה כרכים המסודרים לפי סדר היסטורי כרונולגי. הכרך הראשון עוסק בתקופה שבין היווצרות היקום למאה השלישית לספירה. הכרך השני במאה השלישית עד המאה ה-16 והשלישי מהמאה ה-16 עד המאה ה-20. החלוקה היא בעצם לפי התקופות ההיסטוריות הידועות: העת העתיקה, ימי הביניים והעת החדשה. כל פרק בחוברת עוסק בפרק זמן בהיסטוריה ובאירועים שקרו במהלכו ברחבי כדור הארץ לפי היבשת בה קרו. בשני הכרכים הראשונים היו פרקים שהוקדשו בלעדית לתרבות, עם קדום או תופעה תרבותית בודדת, למשל לתופעת האבירות וכדומה. בגרסה האיטלקית המקורית מנתה האנציקלופדיה ארבעה כרכים.

## ראו גם
*אנציקלופדיה תרבות
*עולם התרבות

העולם מהראשיתו ועד ימינו
קטגוריה:ספרי ילדים ונוער
קטגוריה:ספרי 1965
צ'יינה סאות'רן איירליינס

[שמאל|ממוזער|250px|[בואינג 787|בואינג 9–787 של החברה]]
[שמאל|ממוזער|250px|[בואינג 737 הדור הבא|בואינג 737–800 של החברה]]
[שמאל|ממוזער|250px|[איירבוס A330|איירבוס A330-300 של החברה]]
[שמאל|ממוזער|250px|[איירבוס A319|איירבוס A319-100 של החברה]]
[שמאל|ממוזער|250px|[איירבוס A320|איירבוס A320-200 של החברה]]
[שמאל|ממוזער|250px|[בואינג 747|בואינג 400–747 של צ'יינה סאות'רן איירליינס קרגו]]
**צ'יינה סאות'רן איירליינס** (בסינית: **中国南方航空公司**; באנגלית: **China Southern Airlines**) היא חברת התעופה הגדולה ביותר בסין. בסיסה הראשי נמצא בנמל התעופה של העיר גואנגג'ואו. החברה מפעילה טיסות למעל 200 יעדים פנימיים ובינלאומיים.

## תולדות החברה
החברה נוסדה בשנת 1989 מתוך CAAC איירליינס והחלה לבצע טיסות פנימיות בסין. בשנת 1996 החלה להפעיל גם טיסות בינלאומיות כשהטיסה הראשונה התבצעה בקו גואנגג'ואו-בייג'ינג-אמסטרדם.

בשנת 1990 מטוס החברה נפגע במהלך התנגשות המטוסים בנמל התעופה גואנגג'ואו באי-יון.

בשנת 1997 הונפקה החברה בבורסאות בניו יורק והונג קונג. בשנת 2003 קנתה החברה את חברת צ'יינה נורת'רן איירליינס.

בינואר 2005, הפעילה החברה טיסה בין סין וטייוואן, לראשונה לאחר 55 שנה.

באפריל 2005, צ'יינה סאות'רן והממשלה הסינית ביצעו כמה הזמנות מאירבוס ובואינג. החברה הפכה לחברה הסינית הראשונה (והיחידה) שרכשה את מטוס איירבוס A380, מטוס הנוסעים הגדול בעולם. בנוסף, צ'יינה סאות'רן, יחד עם חמש חברות מקומיות אחרות, ביצעו הזמנה ל-60 מטוסי בואינג 7E7 (ששמו שונה מאוחר יותר ל-Boeing 787 Dreamliner).

בשנת 2007 הצטרפה החברה לברית חברות התעופה סקאיי טים ובאותה שנה הפכה החברה לגדולה באסיה מבחינת כמות הנוסעים. בינואר 2019 פרשה החברה מברית החברות סקאיי טים.

באפריל 2013, התפרצות שפעת העופות בסין פגעה בעסקי החברה, לאחר שבאופן דומה מגפת סארס בשנת 2003 השביתה את רוב טיבות החברה במשך מספר שבועות.

באוקטובר 2013, הזמינה החברה 25 מטוסי בואינג 737 MAX, כחלק מהזמנה סינית של 200 מטוסים בסך הכל.

בקיץ 2019 פתחה בסיס פעילות שני בנמל התעופה הבינלאומי בייג'ינג דאשינג.

## הסכמי שותפות קוד
מלבד לחברותה בברית חברות התעופה סקאיי טים, לחברה הסכמי שותפות קוד עם החברות הבאות:

## צי המטוסים
צי המטוסים של החברה נכון למאי 2020:

## פעילות החברה בישראל
באוקטובר 2018 התפרסם שהחברה הגישה בקשה למשרד התיירות הסיני להפעלת קו בין גואנגז'ו לתל אביב.

הקו התעתד לפעול ב-2 באפריל 2019, אך הקו בוטל במרץ 2019.

## קישורים חיצוניים

* 

*  מדיה וקבצים בנושא צ'יינה סאות'רן איירליינס, באתר Airliners.net

## הערות שוליים

קטגוריה:חברות תעופה סיניות
קטגוריה:חברות הנסחרות בבורסה לניירות ערך בניו יורק
קטגוריה:סקאיי טים
סוואמי

**סוואמי** (מסנסקריט: **स्वामी**) הוא תואר כבוד בהינדואיזם, לגברים ולנשים כאחד. משמעות השם במונח בסנסקריט ל"זה היודע, אשר הוא אדון לעצמו", "המשוחרר מן החושים". סוואמי הוא תואר המוסף לשם על מנת להדגיש את העובדה שהנושא בתואר הוא אדם מלומד, להצביע על שליטתו ביוגה, להדגיש את התמסרותו לאלים ולמורו הרוחני (גורו או סוואמי אחר). מספר יוגים וגורואים נושאים בתואר סוואמי, בהם ויוקנאנדה, סיוואנאנדה, יוקטסוואר גירי, ויוגנאנדה. 

למונח ההינדי יש השפעה גם על מונחים בשפות אחרות: בבנגלית המונח "סאמי" מתאר חכם דת (כמו בהינדית ובסנסקריט), אך גם "בעל" (בן זוג). במלאית למונח סואמי משמעות דומה.  

סוואמי יכול להיות גם חלק משם משפחה הודי.

## קישורים חיצוניים

*  פרק בפודקאסט "דרכי הרוח" בו אלכס בונר מארח את סוואמי קשי.  בנושא: "קשי - דרך הפרישות" 

קטגוריה:ערכים שבהם תבנית בריטניקה אינה מתאימה
קטגוריה:הינדואיזם
קטגוריה:תארים
הנדריק וילם ואן לון

**הנדריק וילם ואן לון** (בהולנדית: **Hendrik Willem van Loon**; 14 בינואר 1882 – 11 במרץ 1944) היה היסטוריון, מאייר, סופר ועיתונאי אמריקאי יליד הולנד.

## ביוגרפיה
ואן לון נולד ברוטרדם, וב-1902 עבר לארצות הברית, שם למד באוניברסיטת קורנל. ב-1905 סיים את חוק לימודיו ועבד כעיתונאי. הוא סיקר את מהפכת 1905 ברוסיה ואת תחילת מלחמת העולם הראשונה בבלגיה ב-1914. לאחר מכן הפך למרצה להיסטוריה באוניברסיטת קורנל בין השנים 1915 ל-1917. בשנת 1919 קיבל אזרחות אמריקנית.

ואן לון נישא ב-1906 לאלייזה אינגרסול בודוויץ', בתו של מרצה בהרווארד, וממנה נולדו לו שני בנים, הנרי בודוויץ' וג'רארד ווילם. לאחר מכן נישא שוב, ב-1920 לאלייזה קריסוול, וב-1927 למחזאית פרנסס גודריץ' איימס, אך לאחר גירושיו מאיימס שב לקריסוול (אין זה ברור אם הם נישאו בשנית) והיא שהייתה לבת זוגו עד מותו ב-1944.

מ-1910 ועד מותו כתב ואן לון ספרים רבים, ואייר אותם בעצמו. הידוע מביניהם הוא "תולדות האנושות" (The Story of Mankind) ספר היסטוריה לילדים, שיצא לאור ב-1921. הספר זכה במדליית ניוברי (פרס יוקרתי לספרות ילדים) ב-1922 וצבר קהל קוראים נאמן בעשורים שלאחר מכן. מעת לעת עדכן אותו ואן לון, ולאחר מותו עודכן הספר על ידי בנו, ולאחר מכן על ידי היסטוריונים אחרים. מהדורה עברית יצאה לאור לראשונה בתרגום שמואל שניצר בשנת 1952.

בשנת 1938 הוא פרסם ספר Our Battle, Being One Man's Answer to "My Battle" by Adolf Hitler . בעקבות פרסום הספר נאסר אליו לבקר בגרמניה הנאצית. בשנת 1941 הוא עזר לאילזה בינג לצאת מאירופה ולהגיע לארצות הברית.

בנוסף לספר זה כתב ואן לון ספרי היסטוריה רבים המיועדים לבני הנעורים. סגנונו היה סגנון קל וקולח המדגיש את האירועים ההיסטוריים הגדולים ואת הדמויות ההיסטוריות שפעלו בהם, כמו גם את תפקיד האמנות בהיסטוריה, תוך שילוב הגיגיו ואנקדוטות מחייו האישיים.

## ספריו שתורגמו לעברית
* **ספינות וספנים – כיצד חצו את שבעת הימים**. תרגם מאנגלית: מ"ז ולפובסקי. תל אביב, הוצאת עם עובד, ספרית שחרות, תש"ג. שני כרכים.
* **הדמוקרט המהפכני: ספר תומאס ג'פרסון...**. תורגם על ידי אוריאל שלח. תל אביב, ספרית התרבות האמריקאית, 1943. שני חלקים. (ספר א: תומאס ג'פרסון מאת הנדריק ואן לון; ספר ב: מכתבי תומאס ג'פרסון בעריכת ש"ק פדובר)
* **חיי רמברנדט ואן רין** בצירוף מאתים העתקים מיצירות האמן. תרגום, בחירת התמונות ועריכתן: גבריאל טלפיר. תל אביב, הוצאת גזית, תש"י. 303 עמ'.
* **תולדות האנושות**. תרגם מאנגלית: ש' שניצר. תל אביב, הוצאת כתבים, תשי"ב. 376 עמ'.
* **חיי אישים לואן לון**: הוא תיאור ... של כמה וכמה פגישות... עם אישים היסטוריים מסוימים, החל בקונפוציוס ואפלטון וכלה בוולטיר ותומס ג'פרסון... כתוב ומצויר בידי הנדריק וילם ואן לון. עברית: יצחק לבנון. תל אביב, הוצאת מ' ניומן, תשי"ז. 2 חלקים.
* **האמנויות מראשיתן ועד סוף הרנסאנס** כתובות ומצוירות בידי הנריק וילם ואן לון. מאנגלית: אברהם בירמן וצבי טל. תל אביב, הוצאת גזית, תשי"ח. 506 עמ', 2 חלקים.
* **גאוגרפיה**: העולם בו אנו חיים. מאנגלית: יצחק הירשברג. תל אביב, הוצאת גזית, תשי"ח. 326 עמ'.

## קישורים חיצוניים

* 
* 
* 
* 

קטגוריה:ערכים שבהם תבנית בריטניקה אינה מתאימה
קטגוריה:מהגרים מהולנד לארצות הברית
קטגוריה:היסטוריונים אמריקאים
קטגוריה:מאיירים אמריקאים
קטגוריה:עיתונאים הולנדים
קטגוריה:עיתונאים אמריקאים
קטגוריה:סגל אוניברסיטת קורנל
קטגוריה:זוכי מדליית ניוברי
קטגוריה:סופרי ילדים ונוער אמריקאים
קטגוריה:בוגרי אוניברסיטת קורנל
קטגוריה:אמריקאים שנולדו ב-1882
קטגוריה:אמריקאים שנפטרו ב-1944
קרלוס קלמר

**קרלוס קלמר** (בספרדית: **Carlos Kalmar**, נולד ב-26 בפברואר 1958 במונטווידאו) הוא מנצח אורוגוואי.

## ביוגרפיה

קלמר החל ללמוד נגינה בכינור בגיל שש. בגיל 15 נרשם לאקדמיה למוזיקה של וינה, שם למד ניצוח אצל קרל אוסטרייכר. ב-1984 זכה בפרס ראשון בתחרות הניצוח על שם הנס סווארובסקי בווינה.

קלמר כיהן כמנהל מוזיקלי בתזמורת הסימפונית של המבורג, בתזמורת הפילהרמונית של שטוטגרט וב"תיאטר אנהאלטישס" בדסאו בגרמניה. הוא היה מנצח ראשי שחל תזמורת אמני הצליל בווינה משנת 2000 עד 2003. מאז שנת 2000 קלמר מכהן כמנצח הראשי של פסטיבל המוזיקה גרנט פארק בשיקגו, פסטיבל שנתי של מופעי מוזיקה קלאסית פתוחים לקהל הרחב, המתקיים בעיר מאז שנת 1934. כמו כן הוא מנהל מוזיקלי של התזמורת הסימפונית של אורגון מאז 2003. באפריל 2008 הודיעה התזמורת על הארכת החוזה של קלמר כמנהל מוזיקלי עד עונת 2012-13. 

בין השנים 2011 - 2016 היה המנצח הראשי של תזמורת רשות השידור הספרדית.

לקרלוס קלמר ולאשתו בריטה שתי בנות, סווניה וקטיה.

## קישורים חיצוניים


* Oregon Symphony
* Grant Park Music Festival, conductors biography page


## הערות שוליים




קטגוריה:מנצחים אורוגוואים
קטגוריה:ילידי 1958
אזור H II

[ממוזער|250px|[NGC 604, אזור H II גדול]]
**אזור H II** הוא אזור של גז ופלזמה זוהרים, לפעמים באורך של כמה מאות שנות אור, בו מתבצעת פעולת ייצור כוכבים. כוכבים צעירים, חמים וכחולים שנוצרו מהגז פולטים אור על-סגול בעוצמה חזקה ומייננים את הגז המקיף אותם. כתוצאה מכך הגז פולט קרינה באור נראה ונוצרת ממנו ערפילית פליטה.

אזורי H II יכולים ליצור אלפי כוכבים בתקופה של מיליונים אחדים של שנים. בסוף, פיצוצי סופרנובה ורוחות כוכבים מהכוכבים המאסיביים ביותר בצבירי הכוכבים שנוצרו יפזרו את הגז שנמצא באזור, וישאירו צביר כוכבים, כדוגמת הפליאדות.

השם אזורי H II נובע מהסימון המקובל באסטרונומיה ליוני המימן הרבים המצויים בהם. ה-H הוא סימונו של המימן, ו-II הוא סימון של יינון ראשון (I מסמן אטום נייטרלי). אזורי H II נראים למרחקים גדולים ביקום, וחקר אזורי ה-H II החוץ-גלקטיים חשוב לקביעת המרחק וההרכבה הכימית של גלקסיות אחרות.
ישנם גם אזורי H I, המורכבים ממימן נייטרלי, אך אלה פחות נפוצים ופחות זוהרים.

## ראו גם
* תווך בין-כוכבי
* אזור H I

## קישורים חיצוניים

* 

*
מג'לס

**הפרלמנט האיראני**, המכונה "**מַג'לֶס שוּרא-יֶ אֶסלָאמי**" (בפרסית: **مجلس شورای اسلامی**; "המועצה המייעצת האסלאמית"), או "בית העם", היא הרשות המחוקקת של איראן. מאז 18 בפברואר 2000, מששונה הרכבו, חברים בו 290 במקום 270 מחוקקים. אלה נבחרים על ידי הציבור האיראני לכהונה בת ארבע שנים.

המג'לס אחראי לחקיקת חוקים, לאישור אמנות בינלאומיות, לאישור התקציב ושרי הממשלה. כל מועמדי המג'לס והחקיקה הנעשית בו צריכים לזכות באישור מועצת שומרי החוקה.

ממוזער|שמאל|חברי הפרלמנט האיראני הראשון, 1906–1908

יושב ראש הפרלמנט החל ממאי 2020 הוא מוחמד קליבאף. סגנו הראשון הוא רזא באהונר, וכסגן שני משמש מסעוד מיר-כאזמי. מנהיג מפלגת הרוב הוא מסעוד פזשקיאן.

מושבי המג'לס מחולקים לנציגי המחוזות השונים, בתוספת מושב אחד לנציג העדה הזורואסטרית, מושב אחד לנציג הקהילה היהודית, מושב אחד לנציג הנוצרים האשורים ושני נציגים של העדה הנוצרית-ארמנית.

מבנה הפרלמנט האיראני הישן שימש מהקמתו ב-1906 ועד 1980, אז עבר הפרלמנט לבניין סמוך, ששימש לפני כן את הסנאט האיראני. ב-2004 עבר הפרלמנט שוב, הפעם אל בניין בסגנון מודרני בצורת פירמידה, המשמש אותו עד היום.

בשנת 2024 נערכו בחירות שתוצאותיהן נתנו שוב את הרוב למפלגות השולטות.
## ראו גם

* פוליטיקה של איראן
* בתי מחוקקים לפי מדינה

## קישורים חיצוניים

* 

* אתר הפרלמנט האיראני
* היסטוריה של הפרלמנט האיראני עד 1953 

ימין|ממוזער|בניין הפרלמנט הישן, שימש בשנים 1906–1980
ימין|ממוזער|הבניין השני של הפרלמנט, שימש בשנים 1980–2004

קטגוריה:ערכים שבהם תבנית בריטניקה אינה מתאימה
קטגוריה:איראן: פוליטיקה
איראן
איראן
אנליזה דיופנטית

**אנליזה דיופנטית** היא תחום בתורת המספרים, העוסק בשני תחומים עיקריים: חקירת משוואות דיופנטיות, שהן משוואות (בדרך כלל פולינומיות) שהפתרון המבוקש להן הוא במספרים שלמים, וקירוב דיופנטי, כלומר קירוב של מספר ממשי נתון באמצעות מספרים רציונליים.

קטגוריה:תורת המספרים
אלגברה בוליאנית

**אלגברה בוליאנית** היא התחום המתמטי העוסק במבנים האלגבריים הקרויים "אלגברה בוליאנית", ובנושאים הקשורים לכך. אחד היישומים המוכרים של התחום הוא בלוגיקה בוליאנית. אלגברה בוליאנית מיושמת גם בתורת הקבוצות ואף באלקטרוניקה. 

אלגברה בוליאנית קרויה על-שמו של המתמטיקאי האנגלי ג'ורג' בול (1815–1864), שבשנת 1854 תיאר מערכת אלגברית לוגית במאמרו *The Laws of Thought*. תחום האלגברה הבוליאנית נולד בשנות ה-60 של המאה ה-19 במספר מאמרים שפרסמו ויליאם ג'בונס וצ'ארלס פאריס. ב-1890 הגדיר לראשונה ארנסט שרודר את המושגים אלגברה בוליאנית וסריג דיסטריבוטיבי במאמרו *Vorlesungen*.

החיבור המקיף הראשון בנוגע לאלגבראות בוליאניות שנכתב באנגלית הוא *Universal Algebra* שנכתב ב-1898 על ידי אלפרד נורת' וייטהד. ההתייחסות לאלגבראות בוליאניות כמבנה אלגברי במובן האקסיומטי המודרני החלה ב-1904 במאמר של אדוארד ורמיל האנטינגטון. עבודות חשובות נוספות בתחום בוצעו על ידי מרשל סטון בשנות ה-30 של המאה ה-20, וכן במאמרו של גארט בירקהוף *Lattice Theory* משנות ה-40 של המאה ה-20. 

בשנות ה-60 של המאה ה-20 השתמשו פול כהן, דנה סקוט ואחרים בכלים של אלגבראות בוליאניות על מנת להוכיח תוצאות עמוקות בתחום הלוגיקה ובתורת הקבוצות האקסיומטית, בעיקר בתחום הכפייה.

## ראו גם

* אלגברה בוליאנית (מבנה אלגברי)

* פעולה בוליאנית

## קישורים חיצוניים

* 
* 

*
ריק קארי

**ריצ'רד ג'ון "ריק" קארי** (באנגלית: **Richard John "Rick" Carey**; נולד ב-13 במרץ 1963) הוא שחיין אמריקאי בעבר. אלוף אולימפי, אלוף עולם ושיאן עולם בסגנון הגב.

## ביוגרפיה
קארי נולד במאונט קיסקו, ניו יורק. הוא החל להתאמן בגיל 12 במועדון השחייה באדג'ר, לרצ'מונט ניו יורק, תחת הדרכתו של המאמן ג'ון קולינס. תוך שנתיים בשנת 1977 הוא קבע שיא לאומי חדש, הראשון שלו.

קארי נבחר לייצג את נבחרת ארצות הברית באולימפיאדת מוסקבה (1980) אך בגלל החרם האמריקאי עקב הפלישה הסובייטית לאפגניסטן נמנע ממנו להשתתף במשחקים.

שנה מאוחר יותר, ב-1981, זכה קארי להיות אלוף ארצות הברית בשני משחי הגב ל-100 מטר ול-200 מטר כשקבע שיאים לאומיים חדשים תחת הדרכתו של המאמן אדי ריס מאוניברסיטת טקסס באוסטין בה למד.

באליפות העולם בשחייה שנערכה בגואיאקיל, אקוודור בשנת 1982 זכה קארי בשתי מדליות זהב. במשחה ל-200 מטר גב בתוצאה של 2:00.82 דקות ובמשחה שליחים 4x100 מטר מעורב כששחה את סגנון הגב. הרביעייה האמריקאית קבעה שיא עולם חדש בתוצאה של 3:40.84 דקות. ב-100 מטר גב הוא זכה במדליית כסף בתוצאה של 56.04 אחרי המזרח גרמני דירק ריכטר ששחה זמן של 55.95 שניות.

באליפות ארצות הברית בשחייה שנערכה בקלוביס, קליפורניה בתחילת אוגוסט 1983 קבע קארי לראשונה **שלושה שיאי עולם חדשים** במשחים ל-100 מטר גב בתוצאה של 55.38 שניות ול-200 מטר גב בתוצאה של 1:58.93 דקות. הוא שיפר את שיאיו של ג'ון נייבר מאולימפיאדת מונטריאול (1976). כבר בשלב המוקדמות הוא קבע שיא עולם חדש במשחה ל-100 מטר גב בתוצאה של 55.44 שניות. במשחקים הפאן אמריקאים שנערכו בקראקס ונצואלה בסוף אוגוסט אותה שנה הוא שיפר שוב את השיא העולמי ב-100 מטר גב בתוצאה של 55.19 שניות. הוא ניצח במשחה ל-200 מטר גב ושבר את השיא העולמי במשחה ל-4x100 מטר מעורב יחד עם סטיב לנדקוויסט, מאט גריבל וראודי גיינס כל אחד מהם היה שיאן עולם בעצמו במשחה אישי.

באולימפיאדת לוס אנג'לס (1984) זכה קארי בשלוש מדליות זהב במשחי הגב ובמשחה שליחים 4x100 מטר מעורב. ב-100 מטר גב הוא קבע זמן של 55.79 שניות לפני בן ארצו דייב וילסון והקנדי מייק ווסט. ב-200 מטר גב הוא קבע זמן של 2:00.23 דקות לפני הצרפתי פרדריק דלקורט והקנדי קמרון הנינג. ב-4x100 מטר מעורב יחד עם סטיב לנדקוויסט, פאבלו מוראלס וראודי גיינס הם קבעו שיא עולם חדש בתוצאה של 3:39.30 דקות, לפני קנדה (3:43.23 דקות) ואוסטרליה (3:43.25 דקות). במשחה זה כשחיין ראשון קבע קארי שיא אולימפי חדש בתוצאה של 55.41 שניות. הוא עורר כעס מסוים בגלל שנראה לא מאושר למרות ניצחונו ב-200 מטר גב כשלא הצליח לשפר את שיאו העולמי. הוא התנצל בפומבי על התנהגותו הלא ספורטיבית. 

הוא המשיך לזכות בתוארי המדינה במשחי הגב עד לפרישתו בשנת 1986.

קארי עובד בלונדון עבור בנק ברקליס.

## תארים והישגים
*קארי שיפר את השיא העולמי 9 פעמים מתוכם 5 פעמים במשחים אישיים.
*קארי זכה בתואר שחיין השנה בעולם בשנת 1983.
*בשנת 1993 זכה קארי להכלל בהיכל התהילה הבינלאומי של השחייה.https://web.archive.org/web/20131202225214/http://www.ishof.org/Honorees/93/93rcarey.html

## ראו גם

* התפתחות שיא העולם במשחה ל-100 מטר גב
* התפתחות שיא העולם במשחה ל-200 מטר גב

## קישורים חיצוניים

קטגוריה:אמריקאים ילידי מדינת ניו יורק
קטגוריה:אלופי עולם בשחייה
קטגוריה:שחייני גב אמריקאים
קטגוריה:שחיינים באולימפיאדת לוס אנג'לס (1984)
קטגוריה:אלופים אולימפיים אמריקאים: שחייה
קטגוריה:בוגרי אוניברסיטת טקסס באוסטין
קטגוריה:שיאני עולם אמריקאים: שחייה
קטגוריה:מדינת ניו יורק: שחיינים
קטגוריה:אמריקאים שנולדו ב-1963
אבנדינוס

**אַבַּנְדִינוּס** (**Abandinus**) הוא אל במיתולוגיה הקלטית, שפולחנו היה נפוץ באזור גודמנצ'סטר שבקיימברידג'שייר בבריטניה בתקופה הקלטית ובתקופה הרומית.

מזבח המוקדש לאל אבנדינוס התגלה בקיימברידג'שייר. בשל העובדה שלא התגלו מזבחות נוספים ברחבי האימפריה הרומית, סבורים כי מדובר באל מקומי, וייתכן שמדובר באל של מעיין או נחל מקומי.

באתר התגלתה כתובת המוקדשת לאל. הכתובת מופיעה על גבי נוצה עשויה ברונזה.

## קישורים חיצוניים
* אלי בריטניה הקלטית
* הקשר בין האל אבנדינוס והאל מאפונוס 

## הערות שוליים

קטגוריה:אלים בריטיים וגאליים קדומים
קטגוריה:אלי ים ונהר
יום המרמיטה

250px|ממוזער|יום המרמיטה, פנסילבניה, 2013
[שמאל|ממוזער|250px|יום המרמיטה [2005 בפנסילבניה]]
**יום המרמיטה** (באנגלית: **Groundhog Day**) הוא יום חג עממי החל ב-2 בפברואר, נחוג בארצות הברית ובקנדה. לחג שורשים נוצריים שמגיעים מסיפורי עם על מזג האוויר שהגיעו מאזורים דוברי-גרמנית שם הגירית היא חיית התחזית. ככל הנראה, זו גרסה משודרגת לאמונה עממית-נוצרית על כך ששמיים בהירים בחג הקנדלמאס עשויים לבשר על חורף ממושך.

החג סובב סביב יציאתה של המרמיטה (מין מכרסם) ממחילתה לאחר תרדמת החורף. על פי האמונה העממית, אם העננים בשמיים מונעים ממנה לראות את הצל של עצמה, היא אמורה לצאת סופית מהמחילה ולבשר על תחילת האביב. לחלופין, אם השמש מאירה ומאפשרת לה לראות את צילה, היא אמורה לחזור למחילה, סימן לשישה שבועות חורף נוספים. החג התחיל כמנהג של יוצאי גרמניה במדינת פנסילבניה במאות ה-18 וה-19, ומקורו במנהגים מבשרי אביב דומים שרווחו באירופה העתיקה.

## בתרבות הפופולרית
סרט הקולנוע "לקום אתמול בבוקר" (1993) מתרחש במהלך יום המרמיטה ומציג את אירועיו בעיר מקומית בפנסילבניה. שמו המקורי של הסרט באנגלית הוא Groundhog Day (יום המרמיטה).

## קישורים חיצוניים

* 
* 
* 

קטגוריה:חגים אמריקאיים
קטגוריה:אירועים בחודש פברואר
מרמיטה
קטגוריה:תרבות נוצרית
קטגוריה:חורף
קטגוריה:מכרסמים בתרבות
ציטרון

**ציטרון** הוא שם משפחה אשכנזי שפירושו לימון או אתרוג.

קטגוריה:שמות משפחה אשכנזיים
יוהנה סיגורדרדוטיר

**יוהנה סיגורדרדוטיר** (באיסלנדית: **Jóhanna Sigurðardóttir**; נולדה ב-4 באוקטובר 1942) היא פוליטיקאית איסלנדית שכיהנה כראשת ממשלת איסלנד החל מ-1 בפברואר 2009 ועד ל-23 במאי 2013. היא כיהנה כשרה לענייני חברה ורווחה בשנים 2007 - 2009, תפקיד שמילאה גם בשנים 1987 - 1994. היא כיהנה כחברת האלת'ינגי (הפרלמנט האיסלנדי) משנת 1978 ונבחרה ל-8 כהונות רצופות. היא האישה הראשונה שעמדה אי פעם בראשות ממשלת איסלנד, וגם הלסבית המוצהרת הראשונה שעמדה בראשות ממשלה כלשהי בעולם.

## קורות חייה
יוהנה נולדה ברייקיאוויק ולמדה במכללה למסחר, בית ספר גבוה המופעל על ידי הלשכה למסחר באיסלנד. לאחר סיום לימודיה בשנת 1960 עבדה כדיילת אוויר. בחייה המקצועיים הייתה פעילה בארגוני עובדים, ומאוחר יותר הייתה חברה במפלגה הסוציאל-דמוקרטית. בשנת 1978 נבחרה לאלת'ינגי, הפרלמנט האיסלנדי, כנציגה של אזור רייקיאוויק. היא שימשה כסגנית יו"ר הפרלמנט בשנת 1979 ובשנים 1983 ו-1984. ב-1984 נבחרה לסגנית יושב ראש מפלגתה, תפקיד בו כיהנה עד שנת 1993.

בין השנים 1987 - 1994 כיהנה יוהנה בארבע קדנציות שונות כשרה לענייני חברה ורווחה. ב-1994 לאחר שהפסידה במרוץ לראשות המפלגה, פרשה ממנה והקימה מפלגה חדשה בשם "התעוררות לאומית". שתי המפלגות התאחדו בשנת 2000 למפלגה אחת בשם: "הברית הסוציאל-דמוקרטית". הצהרתה של יוהנה לאחר שהפסידה במרוץ לראשות המפלגה ב-1994, "Minn tími mun koma!" ("הזמן שלי עוד יגיע"), הפכה לביטוי סמלי ורווח בשפה האיסלנדית.

מ-1994 ועד 2003 הייתה יוהנה חברת פרלמנט פעילה באופוזיציה וכיהנה במספר ועדות פרלמנטריות. לאחר הבחירות לפרלמנט ב-2003, כשהיא מייצגת את אזור דרום רייקיאוויק (לאחר התפצלותן של דרום וצפון רייקיאוויק לאזורי בחירה נפרדים), נבחרה בפעם השנייה לכהונת סגנית יו"ר הפרלמנט. בבחירות 2007, כשהיא מייצגת את אזור צפון רייקיאוויק, שבה מפלגתה אל הקואליציה ויוהנה נבחרה שוב לתפקיד שרה לענייני חברה ורווחה, תפקיד שמילאה עד מינויה ב-2009 לראש ממשלה בפועל, לאחר התפטרותו של ראש הממשלה גייר הארדה והקדמת הבחירות, בשל המשבר הכלכלי באיסלנד ולאחר שבועות רבים של מחאה ציבורית על התנהלות הממשלה במשבר זה, שהתרחש על רקע המשבר הכלכלי העולמי. הארדה הודיע כי לא ימתין עד לבחירות כיוון שלקה בסרטן הגרון ועליו להיאבק במחלה.

יוהנה נבחרה להחליף את הארדה הודות לפופולריות הגבוהה שלה בסקרי דעת קהל בנוגע לתפקודה בממשלה והודות לקשרים הטובים שלה עם מפלגת השמאל הירוקה. היא כיהנה כראש ממשלה בפועל עד לבחירות לפרלמנט ב-25 באפריל 2009, אז זכו הגוש הסוציאל-דמוקרטי והירוקים לרוב באלת'ינגי, ויוהנה מונתה לראשת ממשלת איסלנד.

## חייים אישיים
בת זוגה לחיים היא יונינה ליאוסדוטיר, סופרת ידועה באיסלנד, לה נישאה בטקס אזרחי בשנת 2002 ולהן שלושה ילדים בוגרים: שני ילדים ביולוגיים מנישואיה הקודמים של יוהנה עם בנקאי בשם טורבלדור יוהנסון, וילד שלישי שהוא בנה הביולוגי של בת זוגה.

## קישורים חיצוניים

* 

* 
* 

קטגוריה:ראשי ממשלת איסלנד
קטגוריה:שרי הרווחה של איסלנד
קטגוריה:ראשי ממשלה להט"בים
קטגוריה:להט"בים איסלנדים
קטגוריה:נשים בראשות ממשלה
קטגוריה:חברי האלת'ינגי
קטגוריה:פעילות למען זכויות עובדים
קטגוריה:פעילים למען זכויות עובדים
קטגוריה:פוליטיקאיות איסלנדיות
קטגוריה:פוליטיקאיות לסביות
קטגוריה:דיילי אוויר
קטגוריה:ילידות 1942
רוזמרטה

שמאל|ממוזער|200px|מקום גילויים של כתובות המוקדשות לרוזמרטה (באדום), לקאנטיזמרטה (בירוק) ולאטסמרטה (בכחול).
**רוזמרטה** (**Rosmerta** - מפרוטו קלטית: "הטובה" או "הגדולה" או "המספקת") היא אלת הפריון והשפע במיתולוגיה הקלטית. פולחנה היה נפוץ בגאליה (צרפת ודרום גרמניה של ימינו). 

בגאליה, בעקבות המפגש עם תרבות האימפריה הרומית, נחשבה האלה לזוגתו של מרקוריוס מהמיתולוגיה הרומית.

## תיאור האלה
בתבליט שהתגלה באוטן מתוארת האלה כאישה ישיבה, המחזיקה קרן שפע בשמאלה, ובימינה יושב בן זוגה - מרקוריוס האוחז בידו פאטרה, צלחת נסך. 

תגליף שהתגלה באייזנברג מציג תיאור דומה של האלה ובן זוגה, אולם בתגליף זה אוחזת האלה בימינה ארנק ומשמאלה פאטרה.

בזוג פסלים שהתגלה בפריז (האחד של מרקוריוס והשני של רוזמרטה) אוחזת האלה בידה האחת קרן שפע ובידה השנייה סל של פירות.

קרן השפע, סל הפירות, הארנק והפאטרה מסמלים שפע והצלחה כלכלית.

בפסל האלה שהתגלה בפין ד'אננסי (Fins d'Annency), אין האלה מלווה בבן זוגה. בפסל זה אוחזת האלה היישובה בידה האחת ארנק. כנפי האל מרקוריוס מחוברות לראשה של האלה (ומסמלות את בן זוגה).

## מקומות פולחן
27 כתובות המוקדשות לאלה התגלו ברחבי צרפת, גרמניה ולוקסמבורג של ימינו (אזורי הפרובינקיות גאליה בלגיקה וגרמניה סופריור).

באנגליה נחשבה רוזמרטה לאלת המים ופולחנה התקיים בסמוך למעיינות חמים.

## לקריאה נוספת

Justine Davis Randers-Pehrson, **Barbarians and Romans: The Birth Struggle of Europe, A.D. 400-700**, Taylor & Francis, 1983.


## קישורים חיצוניים

* תיאור ממצאים ארכאולוגיים שהתגלו הקשורים לפולחן האלה

## הערות שוליים

קטגוריה:אלים בריטיים וגאליים קדומים
קטגוריה:אלות פריון
מוגונס

**מוגונס** (**Mogons** או **Moguns** -בקלטית: "עצום" או "גדול") הוא אל מלחמה מהמיתולוגיה הקלטית שפולחנו היה נפוץ בבריטניה בתקופה הרומית ובגאליה (צרפת של ימינו).

ממצאים ארכאולוגיים שהתגלו כוללים מזבחות שהוקדשו לאל על ידי חיילים רומיים, אולם מדובר באל קלטי ולא באל מהמיתולוגיה הרומית. ככל הנראה מקור בפולחנו מאזור גרמניה.

## מרכזי פולחן
מרכזי פולחן רבים התגלו ברחבי בריטניה, בין היתר באזור ריזינגהאם, הי רוצ'סטר, וצ'סטרהולם.

ייתכן כי שמה של העיר מיינץ שמקורו בשם הרומאי של המוצב שהיה במקום - קסטה מוגונטיאקום מקורה למעשה בשם האל, אשר היוותה אתר פולחני למוגנוס.

בשל המספר הרב של האנדרטאות שהתגלו בקאמבריה, סבורים החוקרים כי מוגנוס היה אל ההרים (ומכאן ההצעה לפרשנות שמו "הגבוה"). חוקרים אחרים מתנגדים לתאוריה זו מאחר שפולחנו היה נפוץ גם ביורקשייר הנמוכה יותר.

## קישורים חיצוניים
* תיאור האל באתר celtnet
* כתובות המוקדשות לאל:
**כתובות שהתגלו לאל מונגוס באתר ורדה (מחנה רומי בקאמבריה של ימינו)
**כתובות שהתגלו באתר קסטרה אקספלוראטורום
**כתובות שהתגלו באתר האביטאנקום
**כתובות שהתגלו באתר ברמניום
**כתובות שהתגלו באתר וינדולאנדה

קטגוריה:אלים בריטיים וגאליים קדומים
קטגוריה:אלי מלחמה
שיווי משקל קליני

**שיווי משקל קליני** (באנגלית: Clinical Equipoise), הוא מושג מתחום האתיקה הרפואית המשמש בסיס להצדקה האתית של השימוש בטיפולים שונים במסגרת מחקר רפואי קליני. המושג נטבע לראשונה על ידי בנימין פרידמן בשנת 1987. מכיוון שבניסוי קליני הקבוצות השונות אינן מקבלות את אותו הטיפול, בעיות אתיות עלולות להתעורר כאשר נראה שאחד הטיפולים מוצלח יותר מהשאר. שיווי משקל קליני פירושו כי קיים ספק אמיתי בנוגע לשאלה איזה טיפול טוב יותר. לחוקר, בדרך כלל, יש השערה אודות טיב הטיפול הנחקר, אך מכיוון שאין הוכחה לכך, שיווי המשקל הקליני נשמר. ברגע שמצטברת כמות מספקת של הוכחות, המחקר בדרך כלל נפסק מאחר ששיווי המשקל הקליני הופר.

שיווי משקל קליני מבטיח שהנבדקים אינם נחשפים לסיכונים מיותרים ושכל טיפול הניתן במסגרת המחקר הוא מוצדק מבחינה אתית. הוא משחק תפקיד מרכזי באישור ועדות אתיקה למחקרים קליניים, המוודאות כי המחקרים עומדים בסטנדרטים אתיים גבוהים. בנוסף, המושג מסייע בהגנה על זכויות המטופלים והבטחת קבלת החלטות מבוססות ראיות לאורך כל שלבי המחקר.

## הערות שוליים

קטגוריה:אתיקה רפואית
קטגוריה:עקרונות אתיים
ורביה

**ורביה** (**Verbeia**) הייתה אלה מהמיתולוגיה הקלטית שפולחנה היה מקובל בבריטניה בתקופה הרומית.

מזבח המוקדש לאלה התגלה באילקליי, וככל הנראה היא הייתה האלה של הנהר ורפה. ככל הנראה, המקדש שהתגלה שימש את חיילי המצודה הרומית שניצבה באתר במהלך המאה השנייה.

בפסל האלה שנתגלה היא מתוארת כאישה ולה ראש הגדול באופן יחסי לגופה. היא לבושה גלימה ארוכה ואוחזת בכל יד נחש.

פסל אלה דומה התגלה ב-Mavilly-Mandelot שבצרפת, וייתכן שמדובר בפולחן אותה אלה.

## לקריאה נוספת

**Dictionary of Celtic Myth and Legend*, Miranda J. Green, Thames and Hudson Ltd, 1997

## קישורים חיצוניים
* תיאור מזבח ורבייה שהתגלה באילקליי
* תיאור הכתובת המוקדשת לאלה באתר roman-britain
*ורבייה באתר knol של גוגל
*האלה בוורפדייל - מאמר הדן בממצאים הנוגעים לאלה ורבייה ובמשמעותם

קטגוריה:אלים בריטיים וגאליים קדומים
קטגוריה:אלות ים ונהר
דן גבתון

**דן גבתון** (25 במרץ 1960 – 30 בינואר 2022) היה פרופסור לחינוך, מומחה למדיניות ולמשפט של החינוך, ראש החוג למדיניות ומינהל בחינוך, בבית הספר לחינוך שבאוניברסיטת תל אביב. שימש כפרופסור אורח באוניברסיטת University College London

## ביוגרפיה

גבתון נולד וגדל ברחובות. למד לתואר, ראשון, שני ושלישי באוניברסיטת תל אביב בתחומי המשפטים, תכנון לימודים ומינהל ומדיניות החינוך.

תחומי המחקר העיקריים של גבתון היו מדיניות החינוך ומשפט החינוך (educational law) בגישה השוואתית וכן רפורמות חינוכיות בישראל ובריטניה.

בין השנים 2003 ל-2005, היה חבר מליאת כוח המשימה הלאומי במערכת החינוך (ועדת דברת) ויו"ר ועדת המשנה לחקיקה של הוועדה.

נפטר ב-30 בינואר 2022, ל' בשבט תשפ"ב, לאחר מחלה ארוכה. הובא למנוחות בבית העלמין ירקון .

## קישורים חיצוניים
* דן גבתון, "בציפייה למזרחי נ' מחלקת החינוך של טופי-גן השרון (לא נידון): מבט משווה וביקורתי על עמדת בית-המשפט העליון כלפי האינטגרציה בחינוך בישראל", עיוני משפט 2004.
* 
* דן גבתון, חינוך, חינוך, חינוך: הגרסה הישראלית .
* 

## הערות שוליים

קטגוריה:בוגרי אוניברסיטת תל אביב: משפטים
קטגוריה:בעלי תואר דוקטור מאוניברסיטת תל אביב
קטגוריה:סגל אוניברסיטת תל אביב: חינוך
קטגוריה:אישים הקבורים בבית הקברות ירקון
קטגוריה:ישראלים שנולדו ב-1960
קטגוריה:ישראלים שנפטרו ב-2022
קוקידיוס

**קוקידיוס** (**Cocidius**) היה אל המלחמה, היערות והציד במיתולוגיה הקלטית.

עם המפגש בין התרבות הקלטית ותרבות האימפריה הרומית זוהה עם האלים מרס וסילוונוס מהמיתולוגיה הרומית.

ייתכן ומקור שמו במילה הקלטית "קוקו" (cocco) שמשמעה "אדום" (ייתכן בשל צבע פסליו) או במילה "קויט" (*coit*) שמשמעה "יער".

## מקומות פולחן
**פאנום קוקידיוס** (מקדש קוקידיוס) היה ממוקם בסמוך ללשון ים סולווי). כתובות המוקדשות לאל התגלו לכל אורך חומת אדריאנוס וברחבי קאמבריה (בעיקר במצודות הרומיות בבירדוסוולד וביקאסל). כתובת שהתגלתה באבצ'סטר מוקדשת לקוקידיוס ורנוסטונוס (*Cocidius Vernostonus* - קוקידיוס אל עצי הסמבוק).

## תיאורו
תגליף של האל מהמאה הראשונה שהתגלה במצודת צ'סטרז שבחומת האדריאנוס מתארת את קוקידיוס כאדם שזרועותיו פרוסות, המחזיק מגן בידו השמאלית וחרב בידו הימנית. קוקידיוס לובש גלימה, ובחגורתו מוחזק פגיון.

## לקריאה נוספת

Clare A. Lees, Gillian R. Overing, **A Place to Believe in: Locating Medieval Landscapes**, Penn State Press, 2006


## קישורים חיצוניים

* תיאור קוקידיוס באתר celtnet
* תיאור הממצאים שהתגלו במקדש קוקידיוס

קטגוריה:אלים בריטיים וגאליים קדומים
קטגוריה:אלי מלחמה
קטגוריה:אלי ציד
קטגוריה:אלי טבע
ריקאגומבדה

**ריקאגומבדה** (**Ricagumbeda**) הייתה אלה על פי המיתולוגיה הקלטית שפולחנה היה נפוץ בבריטניה בתקופה הרומית.

מזבח המוקדש לאלה התגלה בביירנס שבסקוטלנד.

משמעות שמה של האלה הוא "מלכת עמק הקרב" או "מלכת ארץ המתים", ומפירוש זה משערים כי תפקידה של האלה הייתה להוביל את רוחות המתים משדה הקרב אל העולם הבא.

החוקרים חלוקים בשאלה האם מדובר באלה קלטית במקורה או אלה שמקורה במסורות הגרמניות (בדומה לוולקיריות), והובאה לבריטניה על ידי שכירי חרב גרמניים ששירתו בגייסות הרומיים.

## קישורים חיצוניים
* תיאור האלה באתר celtnet

קטגוריה:אלים בריטיים וגאליים קדומים
קטגוריה:אלות מוות
קוונטינה

250px|שמאל|ממוזער|תגליף אבן של האלה קוונטינה.
250px|ממוזער|שמאל|תגליף אבן עליו מופיעה שלוש פעמים האלה קוונטינה. 
**קוונטינה** (**Coventina**) הייתה אלת המעיינות והבארות במיתולוגיה הקלטית.

פולחנה של קוונטינה היה נפוץ בבריטניה בתקופה הרומית. מספר רב של כתובות המוקדשות לאלה התגלו בנורת'מברלנד, בסמוך לחומת אדריאנוס.

ישנה מחלוקת האם כתובת שהתגלתה בהיספניה (ספרד של ימינו) ובגאליה נארבוננסיס (בצרפת של ימינו) מוקדשות אף הן לקוונטינה.

## אתרים מקודשים
אתר מרכזי המוקדש לאלה היה מעיין שנקרא על שמה של האלה, בקארווברג של ימינו, בסמוך לחומת אדריאנוס. באתר התגלו גם נימפאום ומיתראיום (מקדש לאל מיתרס). מקדש זה נבנה ככל הנראה בעת בניית המצודה הרומית באתר (בין השנים 128–133).

האתר נחקר על ידי הארכאולוג הבריטי ג'ון קלייטון (John Clayton) בשנת 1876. מבחינת הממצאים שהתגלו באתר התגלה כי הפולחן הופסק בשנת 388 - ככל הנראה בשל עלייתו לשלטון של הקיסר הרומי תיאודוסיוס הראשון.

## תיאור האלה
בפסלים שהתגלו באתר בקארווברג מתוארת האלה בדמות נימפה רומית.

## קישורים חיצוניים

* אתר המוקדש לאלה קוונטינה
* תיאור מקדש האלה שהתגלה
* תיאור האלה באתר celtnet

קטגוריה:אלים בריטיים וגאליים קדומים
קטגוריה:אלות ים ונהר
ג'ון נייבר

**ג'ון פיליפס נייבר** (באנגלית: **John Phillips Naber**; נולד ב-20 בינואר 1956). הוא שחיין עבר אמריקאי, אלוף אולימפי ושיאן עולם בסגנון גב. השחיין הראשון בהיסטוריה שירד מתחת לשתי דקות במשחה ל-200 מטר גב (1:59.19 דקות).

## ביוגרפיה
נייבר נולד באוונסטון, אילינוי. בגיל 9 כשביקר עם משפחתו באולימפיה בטיול ליוון הצהיר שבבוא היום יהיה אלוף אולימפי. נייבר החל להתאמן בשחייה תחרותית רק בגיל 13. הוא התנשא לגובה של 1.98 מטר. למד באוניברסיטת דרום קליפורניה ובמהלך לימודיו השתתף בתחרויות שחייה ב-NCAA.

באליפות העולם בשחייה שנערכה בבלגרד (לשעבר יוגוסלביה). בשנת 1973 זכה נייבר במדליית ארד במשחה ל-200 מטר גב בתוצאה של 2:06.91 דקות, אחרי האלוף האולימפי, אלוף העולם בשחייה ובעל השיא העולמי רולנד מאתס ממזרח גרמניה, שקבע שיא עולם חדש של 2:01.87 דקות וזולטאן וראסטו מהונגריה (2:05.89 דקות).

באליפות המכללות של ארצות הברית בשחייה זכה נייבר בשנים 1974 ו-1975 בתארים במשחים ל-500 יארד חופשי ובשני משחי הגב וכן גם בשנים 1976 ו-1977, בסך הכל 10 תוארי NCAA אישיים. בנוסף, היו לו עוד חמישה תארים בשליחים. הוא החזיק בשיא המכללות של 10 תארים אישיים עד שנת 1987 שבה פאבלו מוראלס זכה ב-11 תארים אישיים. הוא מחזיק עד עצם היום זה ב-15 תוארי מכללות.

### המשחקים האולימפיים במונטריאול
באולימפיאדת מונטריאול (1976) זכה נייבר ב-5 מדליות, מהן 4 זהב שתיים אישיות ושתיים במסגרת משחה השליחים ומדליית כסף. בכל ארבעת המישחים בהם ניצח הוא שיפר את השיא העולמי. במשחה ל-100 מטר גב הוא קבע שיא עולם חדש של 55.49 שניות, תוך שהוא מקדים את חברו לנבחרת פיטר רוקה ואת השיאן העולמי הקודם המזרח גרמני רולנד מאתס. כבר בשלב חצי הגמר הוא שיפר את השיא העולמי כששחה תוצאה של 56.19 שניות. במשחה ל-200 מטר גב האמריקאים זכו בניצחון משולש כשנייבר המנצח יורד לראשונה בהיסטוריה מתחת ל-2 דקות וקובע זמן מדהים של 1:59.19 דקות. שני שיאי עולם אלו שרדו 7 שנים עד שריק קארי אף הוא מארצות הברית שבר אותם. במשחה שליחים 4x200 מטר חופשי נייבר וחבריו קבעו שיא עולם חדש בתוצאה של 7:23.22 דקות לפני ברית המועצות ובריטניה ובמשחה ל-4x100 מטר מעורב יחד עם חבריו הם שברו את השיא העולמי וקבעו תוצאה של 3:42.22 דקות לפני נבחרת קנדה ומערב גרמניה. הוא זכה במדליית כסף במשחה ל-200 מטר חופשי בתוצאה של 1:50.50 דקות, אחרי בן ארצו ברוס פורניס (1:50.29 דקות).

## תארים והישגים
*נייבר שבר 6 שיאי עולם, זכה ב-25 תוארי אליפות ארצות הברית (18 אישיים) ו-15 תוארי NCAA.
*בשנת 1976 זכה נייבר בתואר שחיין השנה בעולם.
*בשנת 1977 נייבר זכה בפרס ג'יימס א' סאליבן שנחשב לאוסקר בספורט האמריקאי.
*בשנת 1982 זכה נייבר להכלל בהיכל התהילה הבינלאומי של השחייה.

## ראו גם

* התפתחות שיא העולם במשחה ל-100 מטר גב
* התפתחות שיא העולם במשחה ל-200 מטר גב

## קישורים חיצוניים
* 

* ג'ון נייבר, באתר *Sports123* 
* 

## הערות שוליים

 

קטגוריה:אמריקאים ילידי אילינוי
קטגוריה:אוונסטון (אילינוי): אישים
קטגוריה:שחייני גב אמריקאים
קטגוריה:שחייני חופשי
קטגוריה:שחיינים באולימפיאדת מונטריאול (1976)
קטגוריה:זוכי פרס ג'יימס סאליבן
קטגוריה:אלופים אולימפיים אמריקאים: שחייה
קטגוריה:זוכי מדליית כסף אולימפית אמריקאים: שחייה
קטגוריה:שיאני עולם אמריקאים: שחייה
קטגוריה:בוגרי אוניברסיטת דרום קליפורניה
קטגוריה:אילינוי: שחיינים
קטגוריה:אמריקאים שנולדו ב-1956
חיי כלב

**חיי כלב** היא סדרת דרמה ישראלית לנוער בת עונה אחת, אשר שודרה בערוץ הילדים ללקוחות HOT.

## תקציר העלילה
ילדה בשם **מאי** עוברת מהעיר אל מצפה, ומוצאת כלב אותו היא מאמצת וקוראת לו **סנופי**. הכלב, ששמו הוא **ויקטור**, שייך ל**שימי**, ילד מעיירת פיתוח. **מנחם**, המובטל השכונתי, פוסק שעל השניים לגדל את הכלב ביחד. כשסנופי-ויקטור נעלם, שימי ומאי נאלצים לשתף פעולה כדי למצוא אותו וחושפים מזימה שקשורה לחטיפת כלבים.

## קישורים חיצוניים

קטגוריה:ערוץ הילדים: תוכניות וסדרות
קטגוריה:סדרות דרמה ישראליות
קטגוריה:סדרות טלוויזיה ישראליות שעלו לשידור בשנת 2005
קטגוריה:סדרות נעורים ישראליות
קטגוריה:BIGI: תוכניות וסדרות
ריקבון

**ריקבון** הוא תהליך בו חומר ביולוגי מפורק על ידי מיקרואורגניזמים כגון חיידקים ופטריות.

ריקבון מופיע, למשל, ברקמות מתות, ברקמות של אורגניזם עם כשל חיסוני ובפירות בשלים.

## ריקבון לאחר המוות

התהליכים הרגילים הבאים מיידית בעקבות מוות של אורגניזם כלשהו הם: אוטוליזה, התפוררות התאים והרקמות כתוצאה מפעילותם של אנזימים וכימיקלים של הגוף עצמו (במקרה של בעלי חיים), והתפוררות כתוצאה מפעילות חיידקית על אותו גוף. תהליך הריקבון מושפע ממספר גורמים, כמו: טמפרטורה, הימצאות חרקים, קבורה (בבני אדם), אלימות שמופעלת כלפיה (לעיתים, זו סיבת המוות), לחות, חניטה, או השתמרות טבעית.

## ריקבון בצמחים
[שמאל|ממוזער|250px|תיעוד של ריקבון של [אפרסק, על ידי צילום תמונות כל 12 שעות, במשך 6 ימים]]
צמחים אשר נבלו מסיבות כמו אי חשיפה לאור או אי השקיה, מתפרקים גם הם בתהליך של פירוק חיידקי, זאת בנוסף לחשיפה לאוויר, אשר מזרזת את התהליך.

קומפוסט הוא סוג של זבל אשר נוצר מחומר צמחי שהתפרק וחומרי ההזנה בו הפכו לזמינים בעקבות תהליך הרקבון. כדי לגרום לפירוק מהיר ואיכותי נהוג ליצור ערמת קומפוסט המכילה חומרים צמחיים שונים אותם מפרקים חרקים וחיידקים אירוביים. כאשר הקומפוסט מוכן הוא מכיל בערך 60–70 אחוזים של חומר אורגני .

קירור של פירות וירקות למאכל מאט את הפעילות החיידקית, ומונע ריקבון זריז, אך בסופו של דבר כל הפירות, הירקות והצמחים יירקבו. ריקבון בתוצרת חקלאית מוריד את איכותה, פוגם בצורתה, במרקמה, בטעמה ובריחה.

ייבוש צמחים ושימורם בדרכים שונות מסייע לנצל את ערכם הרפואי של הצמחים וחלקיהם גם שלא בעונתם, ומונע ריקבון. לא כל התכונות הטובות שבמזון צמחי נשארות כשהיו אחרי הייבוש והשימור. הקפאה היא אחת הדרכים המומלצות לשימור צמחי תבלין.

## ריקבון בבעלי חיים
[שמאל|150px|ממוזער|[נמלה|נמלים מנקות גופת נחש]]
תהליך התפרקות גופות בעלי חיים בטבע הוא מהיר יחסית, עקב החשיפה הרבה לחיידקים ולחרקים. התנאים בטבע מזרזים את תהליך הריקבון.

גופת בעל חיים (נקראת: פגר או נבלה) מתחילה בתהליך הריקבון מיד לאחר המוות. בגופה, מתרבים חיידקים וחרקים, וכתוצאה מכך מתפשט ריח עז ואופייני בקרבת הנבלה. בעקבות התרבות חיידקים, נבלות הן כר פורה להתרבות של מחלות שונות.

## ריקבון גופה בתרבות
בסרט הקולנוע **"זד ושני אפסים"** של הבמאי פיטר גרינוויי (משנת 1985) קיים עיסוק רב של גיבור הסרט בריקבון של גופות. הגיבור נוהג לצלם בווידאו תהליכים של ריקבון גופה של בעלי חיים שונים, ולהריצם בהילוך מהיר - ואף מסיים את חייו תוך כדי כך שריקבון גופתו מתועד בווידאו.

## ראו גם
* ריקבון גופה

## קישורים חיצוניים

* סרטון תיעוד של התפרקות גופת ארנב בטבע, מתוך אתר יוטיוב

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:מוות
קטגוריה:מיחזור
קטגוריה:קומפוסט
הבחילה

**הבחילה** (בצרפתית: **La Nausée**) הוא רומן שנכתב  על ידי הפילוסוף האקזיסטנציאליסט הצרפתי ז'אן-פול סארטר בשנת 1938. 

למרות היותו רומן לכל דבר, ניתן להסתכל על "הבחילה" גם כמעין מסה פילוסופית. למעשה הוא מן החשובים שבכתבים האקזיסטנציאליסטים. הרומן כתוב בגוף ראשון ומספר את קורותיו של היסטוריון מדוכא ובודד בשם אנטואן רוקאנטן. הבחילה היא התחושה השלילית אותה מרגיש הגיבור כתוצאה ממודעות לאבסורדיות שבחיים המודרניים חסרי המשמעות ובחפצים הנלווים אליהם. הסיפור מציג תחושה של ניכור הפרט בצורה מוחלטת מהסביבה עד כדי תלישות. 

למרות עלילתו הדלילה, "הבחילה" נחשב ליצירת מופת ספרותית בשל עומקו הפילוסופי והפסיכולוגי המשולבים בסגנונו המיוחד.

הספר ראה אור בעברית בהוצאת מפעלים אוניברסיטאיים להוצאה לאור בשנת תשל"ח, בתרגומה של הדרה לזר.

## קישורים חיצוניים
* 
* 

קטגוריה:ספרים צרפתיים
קטגוריה:רומנים (סוגה ספרותית)
קטגוריה:ספרי 1938
קטגוריה:ז'אן-פול סארטר
גבי ינון

**גבי ינון** (נולד ב-22 בדצמבר 1947 בתל אביב) הוא קריין ושדרן רדיו ותיק בישראל.

## ביוגרפיה
ינון החל את עבודתו כקריין בקול ישראל בשנת 1970 ומאז הוא עוסק לאורך השנים עסק במגוון של עבודות קריינות, הגשה, פרסום והנחיה.

במהלך שנות עבודתו שידר מוזיקה קלאסית מן האולפנים בתל אביב וירושלים וכן העביר שידורים חיים של קונצרטים מאולמות הקונצרטים - היכל התרבות, בנייני האומה, מוזיאון תל אביב לאמנות, כפר בלום ועוד. בין השאר השתתף כשדר בסדרת תוכניות הרדיו "מחפשים את המטמון". היה מחלוצי המדווחים על מצב התנועה בכבישים בשידור חי מן המטוס הקל וכן ערך והגיש את הפינה היומית "אור ירוק", שנוסדה על ידי גדעון הוד.

גבי ינון היה בין המגישים הראשונים של רשת ג', שם הגיש תוכנית זמר עברי עם המלחין נחום היימן (נחצ'ה בגימל). בנוסף, הגיש את מצעד הפזמונים הלועזיים, שהייתה אחת מתוכניות הדגל של רשת ג' באותם ימים.

בתחום האקטואליה, מלבד מהדורות החדשות, הגיש ינון יומני חדשות ואת יומן השבוע של רשת ב'.

בתקופות שונות הוזמן על ידי הערוץ הראשון של הטלוויזיה הישראלית להגיש קריינות רצף, לערוך ולהגיש מהדורות חצות.

בתחילת שנות ה-80 יצא ינון לשליחות לאומית מטעם הסוכנות היהודית, ושימש שליח עלייה בלונדון.

במרוצת השנים היה ינון אורח של תחנות רדיו באירופה ובארצות הברית.

כמה מקרייני תחנות הרדיו בארץ היו תלמידיו של ינון, אם במסגרת קורסים ברשות השידור ואם במסגרות אחרות.

במשך שנים עסק בהגשת חדשות ובתוכניות ג'אז ובלוז ברשת 88FM.

כמו כן עוסק בקריינות בתשדירי פרסום ברדיו ובטלוויזיה, סרטים דוקומנטריים, מצגות וסרטי תדמית. הוא גם מנחה אירועים מסוגים שונים, בהם אירועים של חברות מסחריות, אירועים פרטיים וטקסים ממלכתיים.

ב-31 בדצמבר 2012 בשעה 15:00, שידר ינון את מהדורת החדשות האחרונה, ופרש לגמלאות מקול ישראל. הוא המשיך לעסוק בקריינות, בין השאר בהקלטת ספרים לספרייה לעיוורים.

ב-30 ביוני 2017 החל לשדר תוכנית שירים נוסטלגיים במסגרת כאן ג' של תאגיד השידור הציבורי, בשם "כמעט שבת". התוכנית משודרת בימי שישי בין השעות 15:00 ל-18:00.

בתאריך 10 באוגוסט 2018 הגיש את תוכניתו האחרונה "כמעט שבת". בדברי הפרידה ציין שהדבר נובע "מטעמי עלויות" של התאגיד.

בדצמבר 2018 שב ינון לשדר מוזיקת ג'אז בתוכנית חדשה בשם "סקסופון", המשודרת ברדיו האינטרנטי 'רדיו ארץ'.

במרץ 2025 חזר ינון לשדר בתאגיד ולקריין מהדורות חדשות.

## חיים אישיים
היה נשוי לוורד ינון, עיתונאית בקול ישראל. בתו, אפרת ברזל היא עיתונאית ביתד נאמן ובעבר בידיעות אחרונות. בנו, אורן, הוא עורך דין.

## קישורים חיצוניים

* 
* 
* 
* 
* 
*  – גבי ינון ואפרת ברזל, באתר הידברות. עכשיו קרוב | פרק 2
* 

## הערות שוליים

קטגוריה:שדרני רדיו ישראלים
קטגוריה:קרייני רדיו ישראלים
קטגוריה:קרייני חדשות ישראלים
קטגוריה:סגל קול ישראל
קטגוריה:קריינים ישראלים
קטגוריה:עיתונאים ישראלים
קטגוריה:הערוץ הראשון: שדרנים ומנחים
קטגוריה:שליחי הסוכנות היהודית
קטגוריה:ישראלים שנולדו ב-1947
נאור

קטגוריה:שמות פרטיים עבריים לגברים
קטגוריה:שמות משפחה עבריים
אברהמי

**אברהמי** הוא שם משפחה עברי שפירושו "בן אברהם".

קטגוריה:שמות משפחה
קטגוריה:שמות משפחה עבריים
קטגוריה:שמות משפחה המבוססים על השם אברהם
פאביו לואיזי

**פאביו לואיזי** (באיטלקית: **Fabio Luisi**, נולד ב-17 בינואר 1959 בג'נובה) הוא מנצח איטלקי.

## חייו
פאביו לואיזי למד בקונסרבטוריון ניקולו פגניני אצל ממי סקיאווינה. אחרי קבלת התואר בלימודי פסנתר, המשיך ללמוד הוראת פסנתר אצל אלדו צ'יקוליני ואנטוניו באקלי.

פאביו לואיזי החל להתעניין בניצוח כשעבד בפסנתרן מלווה ונרשם ללימודי ניצוח בקונסרבטוריון של גראץ, אצל מילאן הורוואט. 

הוא עבד באופרה של גראץ כמלווה ומנצח. הופעתו הראשונה כמנצח הייתה באיטליה בשנת 1984. משנת 1990 עד 1995 כיהן כמנצח ראשי של התזמורת הסימפונית של גראץ. משנת 1995 עד 2000 היה מנהל אמנותי ומנצח ראשי של תזמורת אמני הצליל בווינה. בשנים 99–1996 היה אחד משלושה מנצחים ראשיים (Hauptdirigenten) של תזמורת הרדיו של מרכז גרמניה בלייפציג, יחד עם מרצ'לו ויוטי ומנפרד הונק. משנת 1999 עד 2007 היה מנצח ראשי יחיד של תזמורת זו. כמו כן הוא היה מנצח ראשי של תזמורת שווייץ המערבית בשנים 1997 עד 2002. משנת 2005 ועד שנת 2013 כיהן לואיזי כמנצח ראשי של התזמורת הסימפונית של וינה.

משנת 2007 ועד שנת 2010 כיהן לואיזי כמנצח הראשי של התזמורת הסקסונית הממלכתית של דרזדן ושל הזמפר-אופרה בדרזדן.

במרץ 2005 ניצח לואיזי לראשונה במטרופוליטן אופרה, על הצגה של דון קרלוס מאת ורדי .
לואיזי ניצח על כמה הקלטות אופרה, בהן "ארולדו", "ירושלים" ו"אלזירה" של ורדי, ווילהלם טל של רוסיני.

בשנת 2020 התמנה לתפקיד המנהל המוזיקלי של התזמורת הסימפונית של דאלאס החל מעונת הקונצרטים 2020/21 ובספטמבר 2022 התמנה למנצחה הראשי של התזמורת הסימפונית של NHK בטוקיו.

## קישורים חיצוניים

* 

## הערות שוליים

קטגוריה:מנצחים איטלקים
קטגוריה:מנצחי אופרה
קטגוריה:מעוטרי מסדר ההצטיינות של הרפובליקה של איטליה
קטגוריה:איטלקים שנולדו ב-1959
פריקת כתף

[שמאל|ממוזער|220px|כתף פרוקה ב[צילום רנטגן]]
**פריקת כתף** (**glenohumeral dislocation**) היא פציעה בה עצם הזרוע מתנתקת מעצם השכם. כ-95% מפריקות הכתף הן קדמיות, כשעצם הזרוע נמצאת קדמית מדי לשקע המתאים לה בעצם השכם. בדרך כלל הפריקות יגרמו לנפגע להחזיק יד מסובבת כלפי חוץ.
מטופל עם פריקות כתף חוזרות לרוב ילווה בממצא קליני : 50% ידגימו קרע בגיד ופגיעה שרירית במייצבי כתף עד גיל 40, וכ-80% ידגימו קרע בגיד ופגיעה שרירית במייצבי הכתף מעל גיל 60. תיתכן פגיעה בעצב השחי (axillary nerve), ולאחר 10 שנים מתפתחת אטרופיה שרירית אצל 20% מהנפגעים.

## פגיעות נילוות
בזמן פריקה ייתכנו פגיעות במבנים שונים במפרק:

*שבר היל-זקס (Hills-Sacs Lesion) - שקע שנוצר בראש עצם הזרוע במהלך הפריקה. ראש עצם הזרוע נפגע בחיכוך עם קצה המשטח המפרקי (החלל הגומתי) של עצם השכם. זהו סימן לפריקות חוזרות. את השקע ניתן לראות על ראש עצם הזרוע בצד האחורי חיצוני.
*Bankart Lesion- עוצמת הניתוק של ראש עצם הזרוע ממפרק הכתף מושך את קופסית המפרק והלברום הסחוסי, עד ליצירת קרעים בלברום.
*Slap Lesion – פגיעה בחלק העליון של הלברום.

## טיפול ופרוגנוזה
7-10 ימים ללא תנועת כתף על מנת לאפשר החלמה לקופסית המפרק. תנועתיות מוקדמת ככל הניתן כדי להימנע ממצב של כתף קפואה (Frozen Shoulder).

ככל שהפגיעה בגיל מבוגר יותר גובר הסיכון לכתף קפואה.
טיפול אגרסיבי ומהיר נוסה עם ספורטאים ונמצאה שכיחות של 90% במקרי פריקת כתף חוזרת.
כיום, לטיפול ניתוחי של תיקון הלברום (חומר סחוסי) הפגוע בכתף יש סיכוי הצלחה של 95%.

## ראו גם
* פציעת מפרק שיא הכתף והבריח

## קישורים חיצוניים

* ד"ר ערן ממן, הכל על פריקת כתף
* 

קטגוריה:פציעות כתף וזרוע